मलेशियाई श्रद्धालुओं ने साईं बाबा को दी श्रद्धांजलि  
मलेशिया में सत्य साईं बाबा के भक्तों ने कई स्थानों पर बाबा को अपनी अंतिम श्रद्धांजलि अर्पित की।
मलेशिया में सत्य साईं बाबा के भक्तों ने कई स्थानों पर बाबा को अपनी अंतिम श्रद्धांजलि अर्पित की। साईं बाबा का रविवार सुबह निधन हो गया था।  राजधानी कुआलालम्पुर में स्थित साईं बाबा केंद्र में 200 से अधिक लोग जमा हुए।   श्री सत्य साई सेंट्रल काउंसिल ऑफ मलेशिया के अध्यक्ष सुरेश गोविंद ने रविवार को बंगसार इलाके में स्थित केंद्र में प्रार्थना सत्र की समाप्ति के बाद कहा, "आज रात हमारी उपस्थिति सामान्य से लगभग दोगुनी होगी। हम बाबा के निधन पर शोक व्यक्त करेंगे, जैसा कि हम किसी करीबी पारिवारिक सदस्य के लिए करते हैं।" गोविंद ने कहा, "बाबा हमारे लिए एक शिक्षक से बढ़कर थे। अपने भक्तों के लिए वह माता-पिता जैसे थे।" उन्होंने कहा कि साईं बाबा के अंतिम संस्कार तक 47 साईं बाबा केंद्रों में प्रार्थनाएं होंगी।   बाबा के भक्तों ने बंगसार स्थित साईं बाबा केंद्र में भजन प्रस्तुत किया और बाबा को लेकर अपने-अपने अनुभव एक-दूसरे को बांटे। 20 वर्षों से बाबा के भक्त रहे आर.रामचंद्र (67) ने कहा, "बाबा की शिक्षाओं के जरिए मैंने सीखा कि मैं चाहे जो भी काम करूं, हमेशा सकारात्मक सोच बनाए रखूं।" चीनी नागरिक भी बाबा के भक्तों में शामिल हैं। लिम माई ली (35) बंगसार केंद्र में बाबा को अपनी श्रद्धांजलि देने आई थीं। उन्होंने कहा, "मैं दुखी नहीं हूं, क्योंकि मैं जानती हूं कि जब तक हम उनकी शिक्षाओं का पालन करते रहेंगे, बाबा हमेशा हमारे साथ यहां बने रहेंगे।"   पेनांग में साईं बाबा के कुछ भक्तों ने उनके आश्रम पुट्टापर्थी जाने की योजना बनाई थी। उन भक्तों ने कहा कि बाबा के निधन की खबर सुन कर वे सदमे में हैं। शांता नारायणन (39) ने कहा कि उनका और उनके परिवार का 27 मई का पुट्टपर्थी जाने का टिकट था। उन्होंने कहा, "हम अभी भी चेन्नई जाएंगे। हम बाबा के आश्रम जाकर उनके स्थल का दर्शन करेंगे। यद्यपि भौतिक रूप से वह यहां नहीं हैं, लेकिन बाबा भक्तों के मन-मस्तिष्क में हमेशा निवास करते रहेंगे।"